b'\n_START_ARTICLE_\nMatilda (Perni\xc3\xb6)\n_START_PARAGRAPH_\nMatilda (ruots. Mathildedal) on Salon kaupungin Perni\xc3\xb6ss\xc3\xa4 sijaitseva kyl\xc3\xa4, joka on pieni ruukkiyhdyskunta entisen rautaruukin ymp\xc3\xa4rist\xc3\xb6ss\xc3\xa4. Matilda sijaitsee Halikonlahden it\xc3\xa4rannalla Teijon ja Str\xc3\xb6mman kanavan puoliv\xc3\xa4liss\xc3\xa4 Teijon kansallispuiston l\xc3\xa4nsipuolella. Vakituisia asukkaita kyl\xc3\xa4ss\xc3\xa4 on noin 100. Kes\xc3\xa4isin v\xc3\xa4kim\xc3\xa4\xc3\xa4r\xc3\xa4 kasvaa moninkertaiseksi eli asukkaita on noin 400. _NEWLINE_Kyl\xc3\xa4n nimi juontaa ruukin omistajan vuorineuvos Viktor Zebor Bremerin (1804\xe2\x80\x931869) toisen vaimon vapaaherratar Ottiliana Mathilda Bremerin o.s. Rehbinder (1825\xe2\x80\x931900) toisesta etunimest\xc3\xa4, jota h\xc3\xa4n p\xc3\xa4\xc3\xa4asiassa k\xc3\xa4ytti.\n_START_SECTION_\nYmp\xc3\xa4rist\xc3\xb6\n_START_PARAGRAPH_\nReilun kilometrin p\xc3\xa4\xc3\xa4ss\xc3\xa4 Matildan kyl\xc3\xa4n merenrannasta on Matildanj\xc3\xa4rvi. Sen rannoille on tehty laaja patikointiverkosto pitkospuineen ja laavuineen. J\xc3\xa4rven rannalla sijaitsee my\xc3\xb6s Teijon kansallispuisto ja luontokeskus._NEWLINE_Useimmat kyl\xc3\xa4n rakennukset ovat 1800-luvun loppupuolelta, mutta ty\xc3\xb6v\xc3\xa4enasuntoja on rakennettu viel\xc3\xa4 vuonna 1917. Ruukinkartanon kaksikerroksinen p\xc3\xa4\xc3\xa4rakennus sijaitsee m\xc3\xa4en korkeimmalla kohdalla. Kartanon siipirakennuksissa oli virkailijoiden asuntoja ja ymp\xc3\xa4rill\xc3\xa4 useita talousrakennuksia. _NEWLINE_Vanhojen rakennusten lomaan on rakennettu uusia asuinrakennuksia 1900\xe2\x80\x932000-lukujen vaihteessa. Mathildedalin ruukinkatujen varsilla on runsaasti puuistutuksia. Matildan puistotien sanotaan olevan Suomen pisin tammikuja.\n_START_SECTION_\nHistoria\n_START_PARAGRAPH_\nMathildedal on syntynyt Mathildedalin ruukin ymp\xc3\xa4rille 1800-luvun puoliv\xc3\xa4list\xc3\xa4 alkaen._NEWLINE_Ruukin tuotantotoiminta loppui 1970-luvun lopulla ja kyl\xc3\xa4n elinvoima alkoi hiipua. Vuonna 2003 kyl\xc3\xa4alue siirtyi uusille omistajille, joiden tavoitteena on s\xc3\xa4ilytt\xc3\xa4\xc3\xa4 vanha kulttuurimilj\xc3\xb6\xc3\xb6 ja her\xc3\xa4tt\xc3\xa4\xc3\xa4 se eloon matkailuelinkeinoa ja vapaa-ajan palveluja kehitt\xc3\xa4m\xc3\xa4ll\xc3\xa4. _NEWLINE_Vuonna 2004 perustetun Mathildedalin kulttuuriyhdistyksen tarkoituksena on edist\xc3\xa4\xc3\xa4 alueen kulttuuritoimintaa ja vaalia alueen kulttuurimaisemaa ja rakennusperint\xc3\xb6\xc3\xa4. Yhdistys j\xc3\xa4rjest\xc3\xa4\xc3\xa4 teatteriesityksi\xc3\xa4 ja muita kulttuuritilaisuuksia, kes\xc3\xa4kursseja, taiden\xc3\xa4yttelyit\xc3\xa4, konsertteja, kyl\xc3\xa4juhlia ja markkinoita. Se toimii yhteisty\xc3\xb6ss\xc3\xa4 muiden Salon alueen kulttuuri- ja taideyhdistysten kanssa.  _NEWLINE_Matildan kyl\xc3\xa4 oli vuonna 2017 Salon suosituin matkailukohde noin 120\xc2\xa0000 k\xc3\xa4vij\xc3\xa4ll\xc3\xa4\xc3\xa4n. Toiseksi tuli l\xc3\xa4heinen Teijon kansallispuisto 80\xc2\xa0000 k\xc3\xa4vij\xc3\xa4ll\xc3\xa4. Ruukin rakennuksissa toimivat muun muassa kyl\xc3\xa4ravintola Terho, ravintola Ruukin Krouvi, Kahvila Kyl\xc3\xa4konttori, Kyl\xc3\xa4panimo ja  Kyl\xc3\xa4leipuri sek\xc3\xa4 alpakanvillaan erikoistunut Ruukin kehr\xc3\xa4\xc3\xa4m\xc3\xb6 ja puoti.\n_START_SECTION_\nPalvelut\n_START_PARAGRAPH_\nMatildassa sijaitsee muun muassa Mets\xc3\xa4hallituksen luontokeskus ja vierasvenesatama palveluineen. Kyl\xc3\xa4ss\xc3\xa4 toimii my\xc3\xb6s Hotel Mathildedal ja oma kyl\xc3\xa4panimo._NEWLINE_Alueella toimii my\xc3\xb6s Teijon Alueen Kyl\xc3\xa4yhdistys ry, joka j\xc3\xa4rjest\xc3\xa4\xc3\xa4 tapahtumia ja toimintaa._NEWLINE_Mathildedalin ty\xc3\xb6v\xc3\xa4entalo eli Matilda-talo on Mathildedalin ty\xc3\xb6v\xc3\xa4enyhdistyksen yll\xc3\xa4pit\xc3\xa4m\xc3\xa4 seurantalo.'